Soovitus NÕUKOGU SOOVITUSEKS SLOVAKKIALE lõpetada ülemäärasest valitsemissektori eelarve puudujäägist tingitud olukord

(esitanud komisjon)

SELETUSKIRI

7. aprillil 2004 avaldas komisjon 2004. aasta kevade prognoosid [1]. Prognooside kohaselt, milles oli arvesse võetud märtsis 2004 Slovakkia esitatud andmeid, vähenes valitsemissektori eelarve puudujääk 5,7%-lt SKT-st 2002. aastal 3,6%-ni SKT-st 2003. aastal, ületades nii SKT asutamislepingujärgse kontrollväärtuse ehk 3% piiri.

[1] Komisjoni 2004. aasta kevadine prognoos on saadaval järgmisel veebileheküljel:

http://europa.eu.int/comm/economy_finance/ publications/european_economy/2004/ee204en.pdf.

Nende esmapilgul usutavate tõendite alusel algatas komisjon 12. mail 2004 Slovakkia suhtes ülemäärase eelarvepuudujäägi menetluse, koostades asutamislepingu artikli 104 lõike 3 kohase ettekande [2]. 14. mail 2004 sai komisjon Slovakkia lähenemisprogrammi, mis kinnitas 2003. aasta puudujäägiks 3,6% SKT-st.

[2] Selle ettekande kogu tekst on saadaval järgmisel veebileheküljel: http://europa.eu.int/comm/economy_finance/ about/activities/sgp/procedures_en.htm.

Ülemäärase eelarvepuudujäägi menetluse (EDP) rakendamine on ette nähtud asutamislepingu artikliga 104 ning nõukogu määrusega (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta), mis on stabiilsuse ja kasvu pakti [3] osa. 1. mail 2004 EL-ga ühinenud riigid on liikmesriigid, mille suhtes on kehtestatud erand ning nad peavad vältima ülemäärast eelarvepuudujääki, kuid nende suhtes ei saa kohaldada artikli 104 lõigetes 9 ja 11 ettenähtud sanktsioone.

[3] OÜT L 209, 2.8.1997.

Asutamislepingu artikli 104 lõike 3 kohases komisjoni ettekandes jõuti järeldusele, et Slovakkia ülemäärane eelarvepuudujääk 2003. aastal, mis ületas SKT asutamislepingujärgse kontrollväärtuse ehk 3% piiri, ei olnud tingitud Slovakkia kontrolli alt väljas olevast ebatavalisest sündmusest ega tõsisest majanduslikust surutisest stabiilsuse ja kasvu pakti tähenduses, kuna SKT tegelik kasv oli 2003. aastal 4,2%. 2004. aasta arengusuundade osas jõuti ettekandes järeldusele, et valitsemissektori eelarve puudujääk tõenäoliselt suureneb ja jääb 3% SKT-st suuremaks. Komisjoni 2004. aasta kevade prognoosis ennustatakse 2004. aasta valitsemissektori eelarvepuudujäägiks 4,1% SKT-st, mis on lähedane Slovakkia asutuste poolt lähenemisprogrammis prognoositud 4,0%-le SKT-st.

Komisjoni 2004. aasta kevade prognoosil põhinevas komisjoni ettekandes jõuti ka järeldusele, et SKT ja võla suhe, mis 2003. aastal jõudis 42,8%-ni SKT-st, jääb 2004. aastal asutamislepingujärgsest kontrollväärtusest ehk 60%-st väiksemaks. Konkreetselt prognoositakse komisjoni 2004. aasta kevade prognoosis 2004. aasta võla suhteks 45,1% SKT-st, mis on võrdne Slovakkia asutuste poolt lähenemisprogrammis prognoositud 45,1%-ga SKT-st.

Asutamislepingu artikli 104 lõikes 4 on öeldud, et "artiklis 114 ettenähtud komitee (s.t majandus- ja rahanduskomitee) sõnastab komisjoni ettekande kohta arvamuse". Komitee esitas oma arvamuse 24. mail 2004, nõustudes komisjoni poolt ettekandes esitatud hinnangutega. Komitee järeldas, et Slovakkia eelarveseisund viitab eelarvepuudujääkide põhjuste kindlakstegemist puudutavas artikli 104 lõikes 2 sätestatud kahest kriteeriumist esimesega seonduvale ülemäärasele eelarvepuudujäägile. Teiste asjaomaste tegurite, eelkõige keskmise pikkusega perioodi eelarveseisundi ja riiklike investeeringute suhte hindamine ei muutnud kriteeriumitel enestel põhinenud hindamistulemusi. Komitee prognoosis, et 2004. aastal jääb valitsemissektori eelarve puudujääk asutamislepingujärgsest kontrollväärtusest oluliselt suuremaks ning et valitsemissektori koguvõlg jääb väiksemaks asutamislepingujärgsest kontrollväärtusest, mis on 60% SKT-st.

Olles uurinud kõiki ettekandes arvesse võetud asjaomaseid tegureid ning võttes arvesse komitee arvamust, on komisjon seisukohal, et Slovakkias eksisteerib ülemäärane eelarvepuudujääk. See komisjoni poolt 24. juunil 2004 vastu võetud arvamus on vastavalt asutamislepingu artikli 104 lõikele 5 adresseeritud nõukogule. Komisjon soovitas, et nõukogu teeks oma vastava otsuse kooskõlas artikli 104 lõikega 6. Lisaks esitab komisjon nõukogule nõukogu soovitust käsitleva soovituse, mis vastavalt asutamislepingu artikli 104 lõikele 7 adresseeritakse Slovakkiale, eesmärgiga lõpetada ülemäärasest eelarvepuudujäägist tingitud olukord. Slovakkia poolt rakendatavate meetmete jälgimiseks võib olla vajalik, et nõukogu annab artikli 104 lõike 7 kohaseid uusi soovitusi, kuna artikli 104 lõiget 9 ei saa kohaldada liikmesriikidele, mille suhtes on kehtestatud erand.

Soovitus NÕUKOGU SOOVITUSEKS SLOVAKKIALE lõpetada ülemäärasest valitsemissektori eelarvepuudujäägist tingitud olukord

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artikli 104 lõiget 7,

võttes arvesse komisjoni soovitust

ning arvestades järgmist:

(1) Vastavalt asutamislepingu artiklile 104 peavad liikmesriigid hoiduma ülemäärasest valitsemissektori eelarve puudujäägist.

(2) Stabiilsuse ja kasvu pakt põhineb eesmärgil muuta valitsemissektori rahalised vahendid usaldusväärseks, mis on hindade stabiilsuse ning tugeva ja püsiva kasvu tingimuste tugevdamise vahendiks, mis omakorda soodustab töökohtade loomist.

(3) Nõukogu otsustas [5. juulil] 2004 kooskõlas artikli 104 lõikega 6, et Slovakkias on ülemäärane eelarvepuudujääk.

(4) Olles teinud otsuse ülemäärase eelarvepuudujäägi olemasolu kohta Slovakkias, on nõukogu kooskõlas asutamislepingu artikli 104 lõikega 7 ning nõukogu määruse (EÜ) nr 1467/97 artikliga 3 kohustatud andma asjassepuutuvale liikmesriigile soovitusi niisuguse olukorra lõpetamiseks ettenähtud tähtaja jooksul.

(5) Vastavalt nõukogu määruse (EÜ) nr 1467/97 artikli 3 lõikele 4 kehtestab nõukogu soovitus asjaomasele liikmesriigile tõhusate meetmete võtmiseks maksimaalselt neljakuulise tähtaja ning tähtaja ülemäärase eelarvepuudujäägi korrigeerimiseks, mis peaks olema lõpule viidud puudujäägi kindlakstegemisele järgneval aastal, välja arvatud eriliste asjaolude korral. Majanduses toimuvate struktuurimuudatuste tõttu ongi Slovakkia puhul tegu nimetatud eriliste asjaoludega.

(6) Eriliste asjaolude tõttu kehtestab nõukogu ülemäärase eelarvepuudujäägi korrigeerimiseks keskpika perioodi. Ülemäärase eelarvepuudujäägi korrigeerimiseks vajalikuks kohandamiskavaks võib pidada Slovakkia poolt mais 2004 esitatud lähenemisprogrammi ja selle parandusi ning nõukogu arvamusi selle kohta. 2004. aasta mai lähenemisprogrammi alusel plaanitakse ülemäärase eelarvepuudujäägi korrigeerimine viia lõpule 2007. aastaks, kusjuures valitsemissektori eelarvepuudujääkide osas on iga-aastased eesmärgid järgmised: 4,0% SKT-st 2004. aastal, 3,9% SKT-st 2005. aastal, 3,9% SKT-st 2006. aastal ja 3,0% SKT-st 2007. aastal. Kohandamiskava põhineb makromajanduslikul stsenaariumil, mis vastavalt nõukogu poolt [5. juuli] 2004. aastal lähenemisprogrammi kohta esitatud arvamusele on usaldustäratav.

(7) Nõukogu on seisukohal, et eelarve kindlustamiseks ettenähtud abinõud peaksid tagama valitsemissektori püsiva rahalise tasakaalu, kui suunata need riigi rahanduse kvaliteedi parandamisele ja majanduse kasvupotentsiaali tugevdamisele,

SOOVITAB KÄESOLEVAGA:

- Slovakkia ametivõimudel lõpetada võimalikult kiiresti praegune ülemäärasest eelarvepuudujäägist tingitud olukord,

- Slovakkia ametivõimudel rakendada meetmeid keskpika perioodi jooksul, et kooskõlas nõukogu poolt [5. juulil] 2004 mais 2004 esitatud lähenemisprogrammi kohta avaldatud arvamuses eelarvepuudujäägi vähendamiseks määratletud kohandamiskavaga viia eelarvepuudujääk usaldusväärsel ja jätkusuutlikul viisil 2007. aastaks allapoole 3% SKT-st,

- Slovakkia ametivõimudel rakendada jõuliselt 2004. aasta mai lähenemisprogrammis ettenähtud meetmeid, eelkõige neid, mis puudutavad kavandatavaid tervishoiureforme ja avaliku sektori täiustamist,

- Slovakkia ametivõimudel rakendada 5. novembriks 2004 tõhusaid meetmeid 2005. aasta eelarvepuudujäägi osas võetud eesmärgi saavutamiseks.

Lisaks kutsub nõukogu Slovakkia ametivõime:

- haarama kinni igast võimalusest, et kiirendada riigi rahanduse kohanemist, suunates eelkõige eelarves ettenähtust suuremaid tulusid eelarvepuudujäägi vähendamisse,

- tugevdama kolmeaastase eelarveraamistiku siduvust, kehtestades parlamendi poolt heakskiidetavad üksikasjalikud keskpika perioodi kulutuste ülemmäärad.

Käesolev soovitus on adresseeritud Slovaki Vabariigile.

Brüssel, [5. juuli] 2004.

Nõukogu nimel

eesistuja

[...]